REGULAMENTUL (CE) NR. 788/2008 AL CONSILIULUI
din 24 iulie 2008
de modificare a listelor privind procedurile de insolvență și a procedurilor de lichidare din anexele A și B la Regulamentul (CE) nr. 1346/2000 privind procedurile de insolvență și de codificare a anexelor A, B și C la respectivul regulament
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1346/2000 al Consiliului din 29 mai 2000 privind procedurile de insolvență (1), în special articolul 45,
având în vedere propunerea Comisiei,
întrucât:
(1)
Anexele A, B și C la Regulamentul (CE) nr. 1346/2000 enumeră denumirile date în legislația statelor membre procedurilor și lichidatorilor la care face referire respectivul regulament. Anexa A enumeră procedurile de insolvență menționate la articolul 2 litera (a) din respectivul regulament. Anexa B enumeră procedurile de lichidare menționate la articolul 2 litera (c) din respectivul regulament, iar anexa C enumeră lichidatorii menționați la articolul 2 litera (b) din respectivul regulament.
(2)
La 13 decembrie 2007, Republica Letonia a notificat Comisiei, în temeiul articolului 45 din Regulamentul (CE) nr. 1346/2000, modificările aduse listelor din anexele A și B la respectivul regulament.
(3)
Ca urmare a modificărilor aduse anexelor A și B la Regulamentul (CE) nr. 1346/2000 în urma notificării menționate mai sus din partea Letoniei, ar trebui să se facă o codificare a anexelor A, B și C la regulamentul menționat pentru a oferi tuturor părților implicate în proceduri de insolvență cărora li se aplică regulamentul respectiv securitatea juridică necesară.
(4)
Dispozițiile Regulamentului (CE) nr. 1346/2000 sunt obligatorii și pentru Regatul Unit și Irlanda și, prin urmare, în temeiul articolului 45 din regulamentul respectiv, acestea participă la adoptarea și aplicarea prezentului regulament.
(5)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentului regulament, care nu este obligatoriu pentru aceasta și nu i se aplică.
(6)
Prin urmare, anexele A și B la Regulamentul (CE) nr. 1346/2000 ar trebui modificate, iar anexele A, B și C ar trebui codificate în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1346/2000 se modifică după cum urmează:
1.
În anexa A, denumirile pentru Republica Letonia se înlocuiesc cu următorul text:
„LATVIJA
-
Tiesiskās aizsardzības process
-
Sanācija juridiskās personas maksātnespējas procesā
-
Izlīgums juridiskās personas maksātnespējas procesā
-
Izlīgums fiziskās personas maksātnespējas procesā
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
2.
În anexa B, denumirile pentru Republica Letonia se înlocuiesc cu următorul text:
„LATVIJA
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā”.
Articolul 2
Anexele A și B, astfel cum sunt modificate în conformitate cu articolul 1 din prezentul regulament, și anexa C la Regulamentul (CE) nr. 1346/2000 se codifică și se înlocuiesc cu textul din anexele I, II și III la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre în conformitate cu Tratatul de instituire a Comunității Europene.
Adoptat la Bruxelles, 24 iulie 2008.